У чацвер 5 красавіка пад дзвярыма 42-й аўдыторыі вучэбнага корпуса №1 было людна: студэнты выпускных курсаў Інстытута псіхалогіі і факультэта прыродазнаўства бавілі час у чаканні размеркавання. Дзяўчаты і хлопцы дзяліліся думкамі наконт першых працоўных месцаў і абмяркоўвалі планы на будучае. Нязмушаныя размовы і вясёлыя жарты поўнілі прастору, і сур’ёзнасць моманту перадаваў хіба толькі ўрачысты знешні выгляд заўтрашніх маладых спецыялістаў. Аднак чым хутчэй гадзінная стрэлка імкнулася да лічбы 10, тым больш засяроджанымі станавіліся студэнцкія твары: нехта паўтараў тэкст выступлення, якое падрыхтаваў па просьбе аднакурснікаў, нехта разгублена шукаў у сумачцы пашпарт, іншыя ж проста сцішыліся ў чаканні сваёй чаргі. Засталіся лічаныя хвіліны – і першае працоўнае месца, нібы заслужаны квіток у дарослае прафесійнае жыццё, стане для дзясяткаў танкаўцаў на крок бліжэйшым.